Wnnsenn vruntlikenn gruth myt vormoge alles gudenn juwenn ersamhedenn vnde vorsichtighedenn stedes tovoren. Ersamen, andechtigenn, gudenn vrunde vnde naburen, so dan vnlanges juwe medeborgere Hynrik Balman vns geschreuen hefft wo dat Kerstenn Louwe eme xvij [mark] schuldigh sy, so hefft de ergenante Kerstenn hyr vor deme sittende stoel des rades myt borgermesteren vnde anderen vromen luden warafftigen bethuged, dat he sodan gelt Mathies van Lowen van synent wegenn gegheuenn hefft na deme male dat he beuelyngh dar van hadde to manende vnde to entfangende vnde dar to syn borghe was an deme vorbenomeden Hinryke vor eyn monsters laken vnde so vele westerlyndesk, dat sik de summa yn all was xvij mark, dat Kerstenn lange beuoren vtgeuen hefft. Vurdermere, leuen naburen, also ock de vorbenomede Hinryk scrifft, dat de ergenante Kerstenn scholde vore Diderik Warming gelauet hebben vore j last soltes, so hefft de ergemelte Diderik hyr vor deme sittende stoel des rades leffliken to den hilgen gesworen, dat Kerstenn vore eme nywarlde vor sodan solt gelauet hebbe, vnde de vorberorde Hinryk heft des vor gemeltenn gelt Kerstens van des haluen yn besathe vnde rosterynge vnde vnrechtferdigenn affhendigh gemaket. Bydden hyr vmme, ersamen vnde vorsichtigenn gudenn vrunde vnde naburen, dat gy den suluen Hinryk vnderrichten willen, he syne schult mane vnde so&#x0364;ke recht* van den yennen dor he rechteliken mede to doende hefft, vnde hefft etzwelke ansage edder tosprake to deme vorgemelten Kerstenn, he komme her vnde vorfurdere syn sake vnde recht; eme skal hyr rechtes jrfarenn na vnseme beschreuene rechte. Hyr juwe ersamheide vnde vorsichtigheide sik wol weten to hebbende, de sulue Gade deme Heren almectigh gesunt vnde lange wolmogende beualen motenn syn. Gescreuen vnder vnsenn secrete vnde jngeszegelen ame donredage na Michaelis archangeli yme xc(ten) yare. Peyter Raualdsoenn vppe Wiborgh, borgermestere vnnde raetmanne dar suluest. Adress: Denne ersamenn vnde vorsigtigenn herenn borgermeysteren vnnde raetmannen der stad Reuall, vnsenn gunstigenn guden frundenn samptlikenn vnde besunderen myt gantzer ersamicheid.